b'\n_START_ARTICLE_\nTheodor Aman\n_START_SECTION_\nBiografie\n_START_PARAGRAPH_\nTheodor Aman s-a n\xc4\x83scut \xc3\xaen data de 20 martie 1831 \xc3\xaen familia unui negustor bogat, Dimitrie Dimo (poreclit Aman) de origine cu\xc8\x9bovlah (macedonean), dar \xc8\x99i armean, care a fost ridicat la rangul boieresc de serdar \xc3\xaen anul 1818 de c\xc4\x83tre Ioan Vod\xc4\x83 Caragea. Mama sa era de origine greac\xc4\x83, se numea Despina (alintat\xc4\x83 Pepica) \xc8\x99i s-a n\xc4\x83scut la Paris._NEWLINE_Aman a fost pentru societatea conservatoare local\xc4\x83, care abia se desprinsese de obiceiurile fanariote de purtare a i\xc8\x99licului \xc8\x99i giubelei, o adev\xc4\x83rat\xc4\x83 revolu\xc8\x9bie. Aman \xc3\xaensu\xc8\x99i a fost ridicat la rang de boier pitar de c\xc4\x83tre domnitorul Barbu \xc8\x98tirbei \xc3\xaen anul 1856, fiind r\xc4\x83spl\xc4\x83tit astfel pentru eforturile sale de afirmare \xc3\xaen domeniul artelor. F\xc4\x83r\xc4\x83 s\xc4\x83-\xc8\x99i renege averea, titlul \xc8\x99i originile sale boiere\xc8\x99ti, Theodor Aman a reu\xc8\x99it pe tot parcursul vie\xc8\x9bii sale s\xc4\x83 se comporte ca un senior al artelor._NEWLINE_Atelierul \xc8\x99i casa \xc3\xaen care locuia, care a fost construit\xc4\x83 \xc3\xaen anul 1869 \xc3\xaen stil pompeian, era \xc3\xaen acea vreme o loca\xc8\x9bie monden\xc4\x83 unde se \xc3\xaent\xc3\xa2lnea protipendada Bucure\xc8\x99tiului. Astfel, despre acest loc monden, Alexandru Tzigara-Samurca\xc8\x99 spunea \xe2\x80\x9eAtelierul s\xc4\x83u (...) era singurul centru artistic \xc3\xaen care se aduna elita bucure\xc8\x99tean\xc4\x83 a timpului.\xe2\x80\x9d\n_START_SECTION_\nStudii\n_START_PARAGRAPH_\nTheodor Aman a urmat cursurile \xc8\x98colii Centrale din Craiova unde ia lec\xc8\x9bii de desen la clasa profesorului Constantin Lecca dup\xc4\x83 care se \xc3\xaenscrie la cursurile Colegiului Sf\xc3\xa2ntul Sava din Bucure\xc8\x99ti la clasa profesorului Carol Wallenstein. \xc3\x8en perioada 1850 - 1857 se stabile\xc8\x99te la Paris, unde studiaz\xc4\x83 pictura (1850) cu Michel Martin Drolling, apoi, din 1851, cu Fran\xc3\xa7ois-\xc3\x89douard Picot._NEWLINE_Profesor \xc8\x99i \xc3\xaentemeietor \xc3\xaempreun\xc4\x83 cu Gheorghe Tattarescu al \xc8\x98colii de Arte Frumoase din Bucure\xc8\x99ti. Se dedic\xc4\x83 picturii influen\xc8\x9bat de mae\xc8\x99trii Rena\xc8\x99terii italiene. Revenit pe meleagurile natale s-a inspirat din via\xc8\x9ba muscelenilor l\xc4\x83s\xc3\xa2nd mai multe p\xc3\xa2nze cu peisaje din C\xc3\xa2mpulung \xc8\x99i \xc3\xaemprejurimi. Numele s\xc4\x83u a r\xc4\x83mas \xc3\xaen istoria artei rom\xc3\xa2ne\xc8\x99ti nu doar prin valoarea operelor semnate, ci \xc8\x99i prin contribu\xc8\x9bia avut\xc4\x83 la \xc3\xaentemeierea primelor \xc8\x99coli de Arte frumoase, la Bucure\xc8\x99ti \xc8\x99i Ia\xc8\x99i (1864).\n_START_SECTION_\nCariera\n_START_PARAGRAPH_\nDin punct de vedere al forma\xc8\x9biei sale ideologice, trecerea lui Aman pe la liceul Sf\xc3\xa2ntul Sava a avut mult\xc4\x83 \xc3\xaensemn\xc4\x83tate. \xc3\x8en ace\xc8\x99ti ani se preg\xc4\x83tea \xc3\xaen \xc8\x9aara Rom\xc3\xa2neasc\xc4\x83 revolu\xc8\x9bia de la 1848. Ideile ei, care trezeau con\xc8\x99tiin\xc8\x9ba na\xc8\x9bional\xc4\x83 milit\xc3\xa2nd pentru \xc3\xaenl\xc4\x83turarea feudalit\xc4\x83\xc8\x9bii, unirea Principatelor \xc8\x99i \xc3\xaentemeierea unui stat autonom, erau cu \xc3\xaenfl\xc4\x83c\xc4\x83rare promovate de la catedr\xc4\x83 de profesori ca A. Treboniu Laurian, Costache Aristia \xc8\x99i Aaron Florian (care \xc3\xaei fusese profesor \xc8\x99i la Craiova)._NEWLINE_Pe b\xc4\x83ncile \xc8\x99colii se \xc3\xaemprietene\xc8\x99te cu partizanii \xc3\xaenfoca\xc8\x9bi ai revolu\xc8\x9biei, ca de pild\xc4\x83 George Cretzianu. \xc3\x8ensu\xc8\x99i fratele pictorului, Alexandru, student \xc3\xaen Fran\xc8\x9ba, era \xc3\xaenscris \xc3\xaen anii 1846 \xc8\x99i 1847 \xc3\xaen \xe2\x80\x9eSocietatea studen\xc8\x9bilor rom\xc3\xa2ni din Paris\xe2\x80\x9d, care nu era dec\xc3\xa2t filiala de peste hotare a \xe2\x80\x9eAsocia\xc8\x9biei literare\xe2\x80\x9d din Muntenia, \xc3\xaend\xc4\x83r\xc4\x83tul c\xc4\x83reia ac\xc8\x9bionau de fapt revolu\xc8\x9bionarii pa\xc8\x99opti\xc8\x99ti. \xc3\x8entre 1848-1850 colegiul Sf\xc3\xa2ntul Sava este \xc3\xaenchis._NEWLINE_T\xc3\xaen\xc4\x83rul pictor nu avea motive s\xc4\x83 se \xc3\xaentoarc\xc4\x83 la Bucure\xc8\x99ti. Via\xc8\x9ba artistic\xc4\x83 era acum foarte redus\xc4\x83. \xc8\x98colile de art\xc4\x83 nu existau. \xe2\x80\x9eMeseria\xe2\x80\x9e de artist continu\xc4\x83 sa fie dispre\xc8\x9buit\xc4\x83; prejudec\xc4\x83\xc8\x9bile, ignoran\xc8\x9ba \xc8\x99i totala lips\xc4\x83 de \xc3\xaen\xc8\x9belegere a claselor dominante \xc3\xaengreunau calea dezvolt\xc4\x83rii picturii \xc3\xaen Principate. Astfel, \xc3\xaen 1850, Theodor Aman pleac\xc4\x83 la Paris la studii. Aici, Aman se \xc3\xaenscrie ca elev \xc3\xaen atelierul lui Drolling \xc8\x99i un an mai t\xc3\xa2rziu \xe2\x80\x93 dup\xc4\x83 moartea acestuia survenit\xc4\x83 la 9 ianuarie 1851 \xe2\x80\x93 \xc3\xaen cel al Picot.\n_START_SECTION_\nFilatelie\n_START_PARAGRAPH_\nLa s\xc4\x83rb\xc4\x83torirea a 150 de ani de la fondarea \xc8\x98colii Na\xc8\x9bionale de Arte Frumoase, Po\xc8\x99ta Rom\xc3\xa2n\xc4\x83 a pus \xc3\xaen circula\xc8\x9bie o marc\xc4\x83 po\xc8\x99tal\xc4\x83 cu valoarea nominal\xc4\x83 de 8,10 lei care \xc3\xael reprezint\xc4\x83 pe Theodor Aman.'